text: Unikke begravelser hitter
  10 marts 2017 kl. 18.42
  Efterspørgslen på alternative og unikke begravelser stiger kraftigt. Tendensen overrasker dog ikke ekspert i kirkeforskning.
  - Vi har ingen konkrete tal, men vi ser en meget stærk tendens, som breder sig over hele landet. 
  Sådan lyder det fra Hans Raun Iversen, der er leder af Center for Kirkeforskning ved Københavns Universitet.
  - Den er udtryk for, at vi nu - modsat tidligere - lever i en verden, hvor vi selv skal tage stilling, træde i karakter og udtrykke, hvem vi er. Hvis ikke vi står frem som unikke individer, så forsvinder vi i mængden, forklarer Hans Raun Iversen til TV SYD.
  Og det er altså også det, der kommer til udtryk i begravelserne, hvor vi går imod den traditionelle begravelse.
  - Det særlige individ, der bliver begravet, skal markeres. Det gør præsten ved at sige nogle ord om vedkommende i talen, men det slår ikke længere til. Handlingen skal også bære præg af det, siger Hans Raun Iversen.
  Selvom den nye tendens bryder med kirkens mangeårige traditioner, tror Hans Raun Iversen ikke, at det bliver et problem for folkekirken - tværtimod. 
  - Jeg tror, at det er en styrke, at kirken lader folk være så individuelle, som de nu er. Fordi kirken samtidig samler os omkring den særlige person, som vi nu siger farvel til, siger han.
  